2018 एशियन गेम्स के तीसरे दिन की शुरुआत भारत के लिए धमाकेदार हुई है। भारत को 18वें एशियाई खेलों में मंगलवार को यहां पुरुषों की 10 मीटर एयर पिस्टल निशानेबाजी स्पर्धा में गोल्ड मेडल हासिल हुआ। भारत के 16 वर्षीय निशानेबाज सौरभ ने पदार्पण करने के साथ ही गोल्ड मेडल पर कब्जा जमाया। यह भारत की झोली में तीसरे दिन गिरा पहला और कुल तीसरा गोल्ड मेडल है। इसके अलावा इस स्पर्धा में एक अन्य निशानेबाज अभिषेक वर्मा ने ब्रॉन्ज पदक हासिल किया। सौरभ ने एशियाई खेलों में इस स्पर्धा का रिकॉर्ड तोड़ते हुए कुल 240.7 अंक हासिल किए और सोना जीता। अभिषेक ने फाइनल में टॉप-3 में जगह बनाई और अंत में कुल 219-3 अंकों के साथ तीसरा स्थान हासिल कर ब्रॉन्ज मेडल जीता।